Los Angeles County (amptelik: County of Los Angeles) is die mees bevolkte van Kalifornië se administratiewe distrikte (counties) en behels met Los Angeles ook dié Amerikaanse deelstaat se grootste metropolitaanse gebied. Die distrik se grondgebied sluit naas 75 myl se kuslyn op die vasteland ook twee eilande, Santa Catalina en San Clemente, in. Die noordweste van Los Angeles County word oorheers deur die barre en grotendeels onontwikkelde Santa Monica-berge wat deel uitmaak van die bergreeks Transverse Ranges. Dié reeks daal langs die Stille Oseaan tot 'n smal kusstrook met rotse en sandstrande. Die verstedelikte Los Angeles-bekken, 'n uitgestrekte plat kusvlakte wat deur die Los Angeles-, San Gabriel- en Santa Ana-riviere en die Ballona Creek gevorm is, strek oos van die bogenoemde bergreeks. Hier het langs die breë sandstrande van die halfmaanvormige Santa Monicabaai bekende stranddorpe soos Santa Monica, Venice, Manhattan Beach, Hermosa Beach en Redondo Beach ontstaan. State of California - California Coastal Commission: California Coastal Resource Guide. Berkeley · Los Angeles · London: University of California Press 1987, bl. 279 Wikimedia Commons het meer media in die kategorie Los Angeles County.